DECIZIA COMISIEI
din 8 mai 2008
de stabilire a unui nou termen-limită pentru depunerea dosarelor pentru anumite substanțe care vor fi examinate în conformitate cu programul de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului
[notificată cu numărul C(2008) 1736]
(2008/423/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (1), în special articolul 12 alineatul (3) al doilea paragraf,
întrucât:
(1)
Regulamentul (CE) nr. 1451/2007 stabilește o listă a substanțelor active care urmează a fi evaluate în vederea unei posibile includeri în anexa I, IA sau IB la Directiva 98/8/CE a Parlamentului European și a Consiliului (2).
(2)
Pentru o serie de substanțe/combinații de tipuri de produse incluse în lista respectivă, fie s-au retras toți participanții, fie statul membru raportor desemnat pentru evaluare nu a primit nici un dosar până la termenele-limită prevăzute la articolul 9 din Regulamentul (CE) nr. 1451/2007.
(3)
În consecință, în temeiul articolului 11 alineatul (2) din Regulamentul (CE) nr. 1451/2007, Comisia a informat statele membre cu privire la aceasta. Aceste informații au fost la rândul lor făcute publice prin mijloace electronice la data de 22 iunie 2007.
(4)
În termen de trei luni de la publicarea electronică a respectivelor informații, mai multe persoane și-au manifestat interesul pentru asumarea rolului de participant în cazul unor substanțe și tipuri de produse vizate, în conformitate cu articolul 12 alineatul (1) din Regulamentul (CE) nr. 1451/2007.
(5)
Prin urmare, trebuie stabilit un nou termen-limită pentru depunerea dosarelor pentru aceste substanțe și tipuri de produse.
(6)
Măsurile prevăzute de prezenta decizie sunt conforme cu avizul Comitetului permanent pentru produse biocide,
ADOPTĂ PREZENTA DECIZIE:
Articolul 1
În cazul substanțelor și tipurilor de produse stabilite în anexă, noul termen-limită pentru depunerea dosarelor este 30 iunie 2009.
Articolul 2
Prezenta decizie se adresează statelor membre.
Adoptată la Bruxelles, 8 mai 2008.